Петя Дубарова
Лястовица

chitanka.info

С опашка като ножица се стрелкаш

и режеш ти небесната коприна,

в небето ясно гушка снежна белкаш,

и носиш се над светлата родина.

Аз виждам как се къпеш в росата,

облякла свойта лъскава жилетка.

Съзирам често горе в небесата

красивата ти черничка наметка.

Но есен ти на медените жици

седиш смълчана, готвиш се за полет.

И ето, литваш с твоито сестрици:

„Довиждане до следващата пролет.“

1974 г.

Издание:

Петя Дубарова, „Лястовица. Стихове и разкази“, С. 1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.